Prijatelju moj, nisi sam

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, i okoliša u velikim nesrećama i katastrofama i otklanjanja posljedica terorizma i ratnih razaranja. Bit sustava je da civili pomažu operativnim snagama u izvlačenju i zaštiti drugih građana koji su zbog bolesti, starosti ili nemoći stradali u nekoj katastrofi. Ovo je jedna priča o nesebičnom pomaganju u kojoj se vidi da čovjek čovjeku nije vuk, nego prijatelj!

„Tata, mi smo gladni! “. On se okrene, pogleda svoje dvije, preslatke blizanke kako sjede iza njega i kaže „Evo još malo i stigli smo“. Išli su iz Zoološkog vrta (to im je davno obećao) prema restoranu. Pogleda svoju ženu. I ona njega. Osmjehne joj se. Smješak se zaledio na licu dok je čuo tupi zvuk i osjetio udarac koji mu je odnekud bio poznat. Auto se prevrnu i pade u rijeku. Bespomoćno je pokušavao otvoriti vrata. Tog trenutka izgubio je sve što je imao, izgubio je ono najbitnije u životu.

Probudi se iz sna i padne u vodu?! Sav mokar ustane, i zajeca od straaha. Kuća je poplavljena! Što sad? Pogleda prema ulaznim vratima i shvati da je zapeo na gornjem katu. Tko zna zbog čega no on se prisjetio očiju svoje žene. Još uvijek nije vjerovao. Samo tako. On je nju pogledao, i to je to. Kao da su nestale. Prošla je već godina dana otkad su ga pustili iz bolnice, ali to mu nije bila nikakva utjeha jer se one nisu izvukle. A zašto on je? I, tako stoji on u vodi, i razmišlja što sad učiniti? Ogladnio je. Krene prema prizemlju pa se zaustavi. Prisjeti se da nema kuda. Sjedne na krevet, s nogama u vodi, pogleda kroz prozor i sjeti se broja 112 pa pokuša nazvati s fiksnog telefona. Tišina! Ne radi! Bespomoćno legne u krevet. Razmišljao je kako izaći i kamo onda otići? I prolazile su tako sekunde. I minute. I sati...

Gotovo da je od očaja zaspao kad začuje nešto. Brzo ustane s kreveta i zagazi u vodu koja je sada već sezala do njegovih koljena. Otvori prozor, i ugleda čamac. Stane vikati:“ Upomoć upomoć!“. Čamac dojuri do njega. U čamcu je bilo troje ljudi odjeveno u žute prsluke. Čovjek mu pruži ruku, on je prihvati i uđe u čamac. Neznanac ga upita: „Ima li još koga u kući?“ „Ne, ja sam sam“, i bez riječi se zagleda u veliki ožiljak na čovjekovu licu. Neznanac prepozna očaj, tugu i jad u njegovim očima, priđe mu, i zagrli ga te poluglasno kaže: „Prijatelju moj, nisi sam“. Gledao je neznanca u čudu, a ovaj mu je počeo pričati priču o sebi, ali i o njemu.

„Vidiš ovaj ožiljak, prije skoro godinu i pol, patrolirao sam u svom autu, tada sam još bio policajac. Bio je to običan dan. Odjednom, vidim automobil zabijen u drvo. Vozač je stajao vani i vikao. Zaustavio sam auto i izašao. Tada sam vidio. Na sredini rijeke auto! Tonuo je! Jeza me uhvatila. Potrčao sam prema rijeci. Skočio sam u vodu i zaronio. U autu nisam vidio nikoga osim vas, voda je bila mutna. Bili ste u nesvijesti. Auto se već napunio vodom, jedna sam uspio otvoriti vrata. Nakon što sam vas odukao do plićaka prolaznici su mi pomogli da vas izvučemo iz vode. Stigla je Hitna i pod sirenom smo jurili u bolnicu. Stigli smo, doktori su vas preuzeli, a vi ste se zakašljali i počeli izgovarati neka imena. Shvatio sam da niste bili sami u autu! Naježio sam se i brzo sjeo u auto i krenuo natrag prema rijeci. Nadao sam se da nije kasno! Punom brzinom sam prolazio kroz crveno, sve dok nisam izazvao prometnu nesreću. Osjećao sam se krivim za sve, nisam mogao prestati razmišljati o svemu tome. Nisam više dobro radio svoj posao pa su me poslali u mirovinu. Danas sam aktivan u sustavu civilne zaštite. Svaki put kad se pogledam u ogledalo, sjetim se vas, i imena koja ste govorili. Želim vam samo reći da niste sami i da mi je jako žao.

Ništa nije rekao na neznančevu priču, samo ga je zagrlio i time mu dao do znanja da ni on nije sam. Shvatio je da ima prijatelja i da će zahvaljujući njemu nastaviti dalje u životu. Prošlo mu je kroz glavu da mu je rijeka uzela najdraže, ali da se sad u ovoj poplavi iskupila i vratila u nadu u život.

Luka Sever, 8.b